SLUŽBENI VJESNIK ZAGREBAČKE NADBISKUPIJE 
(6/2002, str. 270 – 272)
Br. 2100/2002						Zagreb, 16. prosinca 2002.
PRAVILNIK ŽUPNIH CARITASA
ZAGREBAČKE NADBISKUPIJE
Članak 1.
Župni Caritas je župna pastoralna aktivnost, organizirana od nadležne crkvene vlasti, u svrhu promicanja djelotvorne kršćanske ljubavi vjernika u župnoj zajednici.

Članak 2.
Župni Caritas djeluje prema kriterijima i normama što ih određuje Nadbiskupski duhovni stol. U načelu posluje u duhu dobrovoljnog služenja.
Članak 3.
Djelovanjem župnog Caritasa upravlja Odbor, kojemu je na čelu voditelj. Odbor ima još: zamjenika voditelja, blagajnika, zapisničara i druge djelatnike. Svi članovi Odbora župnog Caritasa, na čelu s voditeljem, su vjernici laici.
Članak 4.
Članove Odbora imenuje mjesni župnik, pošto se posavjetovao s drugim odgovornim članovima župne zajednice i nakon dobivene suglasnosti članova Župnog pastoralnog vijeća (vidi Pravilnik Župnoga pastoralnog vijeća u Zagrebačkoj nadbiskupiji, čl. 18, t. 3 / Službeni vijesnik br. 2/2000. str. 52).
Članak 5.
Voditelja župnog Caritasa i nositelje ostalih službi biraju članovi Odbora tajnim glasovanjem. Oni se smatraju izabranima kad ih imenuje župnik.
Članak 6.
Odmah nakon imenovanja popis članova Odbora s naznačenim službama župnik treba pismeno dostaviti Nadbiskupskom duhovnom stolu, koji izdaje dekret kojim se potvrđuju članovi Odbora župnog Caritasa. Nakon što se dekret javno pročita u crkvi i uruči članovima, župni je Caritas valjano ustanovljen.

Članak 7.
Članovima Odbora mandat traje pet godina. Oni nakon isteka mandata vrše službu do konstituiranja novog Odbora.
Članak 8.
Članstvo pojedinom odborniku prije isteka petogodišnjeg mandata može prestati:
a)	ako sam odbornik podnese obrazloženu ostavku i ona bude prihvaćena na sjednici Odbora;
b)	ako mu većina članova Odbora izglasa nepovjerenje;
c)	ako neki član neopravdano tri puta uzastopce izostane sa sjednice Odbora;
d)	župnikovom razrješnicom.
Članak 9.
Zbog važnih i teških razloga, nakon što se savjetovao sa župnikom i po razgovoru s članovima Odbora, Nadbiskupski duhovni stol može smijeniti pojedine članove Odbora, pa i raspustiti čitav Odbor te imenovati novu upravu.
Članak 10.
Župnik vrši nadzor nad župnim Caritasom. On bdije da se djelovanje Caritasa odvija u duhu i po smjernicama Crkve, a osobito da se pravično i razborito postupa sa sredstvima Caritasa. U župi gdje ima više svećenika s pastoralnim dekretom službu nadzora može po međusobnom dogovoru i uz privolu Nadbiskupa obavljati jedan od njih.
Članak 11.
Župniku treba biti uvijek dostupan uvid u poslovanje župnog Caritasa. On najmanje dvaput godišnje pregledava ukupno materijalno poslovanje, knjige i blagajničke dnevnike ovjerava svojim potpisom.
Članak 12.
Sjednica Odbora župnog Caritasa održava se najmanje jednom mjesečno, a saziva je voditelj. Ukoliko je voditelj spriječen, saziva je njegov zamjenik.

Članak 13.
Voditelj treba uvijek na vrijeme obavijestiti župnika o sazivu sjednice. Župnik može prisustvovati sjednicama Odbora župnog Caritasa.
Članak 14.
Župnik može zatražiti da voditelj sazove izvanrednu sjednicu Odbora župnog Caritasa, kojoj uvijek treba prisustvovati župnik.
Članak 15.
Vizitacije župnih Caritasa obavlja po određenom redu, pod nadzorom Nadbiskupskoga duhovnog stola, arhiđakon. On po potrebi saziva i sjednicu Odbora župnog Caritasa kojoj i predsjeda.

Članak 16.
Župni Caritas dostavlja godišnji izvještaj o svom radu Caritasu Zagrebačke nadbiskupije. Izvještaj za proteklu godinu treba poslati najkasnije do 31. ožujka slijedeće godine.
Članak 17.
Gdje to traže opravdani razlozi može se, uz odobrenje Nadbiskupskog duhovnog stola, osnovati međužupni Caritas za dvije ili više župa.
Članak 18.
Župni Caritas posluje s Caritasima i drugim ustanovama izvan Nadbiskupije preko Caritasa Zagrebačke nadbiskupije.
Članak 19.
U slučaju da župni Caritas prestane s radom sva njegova imovina prelazi u vlasništvo župe i može se namjeniti isključivo u dobrotvorne svrhe.
Članak 20.
Ovaj Pravilnik župnih Caritasa Zagrebačke nadbiskupije stupa na snagu 11. prosinca 2002. godine.
NADBISKUP:
 Josip, v.r